TARNAUTOJŲ TEISMO (antroji kolegija) NUTARTIS
2007 m. spalio 25 d.
Byla F‑53/05
José Fernandez Tunon
prieš
Europos Bendrijų Komisiją
„Viešoji tarnyba – Sutartininkas – Prašymas peržiūrėti įdarbinant nustatytą priskyrimą lygiui ir darbo užmokestį – Buvusio pagalbinio darbuotojo įdarbinimas sutartininku nepakeičiant pareigų – KTĮS 3 a straipsnis ir 80 straipsnio 2 bei 3 dalys – Užduotys, susijusios su skirtingomis pareigų grupėmis – Vienodas požiūris – Akivaizdžiai nepagrįstas ieškinys“
Dalykas: Pagal EB 236 straipsnį ir AE 152 straipsnį pareikštas ieškinys, kuriuo J. Fernandez Tunon prašo, pirma, panaikinti 2005 m.
kovo 21 d. įgaliotos sudaryti darbo sutartis tarnybos sprendimą, kuriuo atmestas ieškovo 2004 m. lapkričio 23 d. prašymas,
perkvalifikuotas į skundą, dėl sprendimo priskirti pareigų grupei ir nustatyti atlyginimo dydį įdarbinant jį kaip sutartininką,
taip pat tiek, kiek būtina, panaikinti pirminį sprendimą, kuriuo jis buvo priskirtas šiai pareigų grupei ir nustatytas jo
atlyginimo dydis pagal 2004 m. rugpjūčio 23 d. sutartį, ir, antra, priteisti 25 000 eurų žalai atlyginti.
Sprendimas: Atmesti ieškinį kaip akivaizdžiai nepagrįstą. Kiekviena šalis padengia savo bylinėjimosi išlaidas.
Santrauka
1.      Pareigūnai – Kitų tarnautojų įdarbinimo sąlygos – IV antraštinės dalies, susijusios su sutartininkais, taikymas nereikalaujant
iš anksto apibrėžti kiekvienam iš skirtingų šių tarnautojų pareigų grupių tipui priskiriamų įgaliojimų
(Kitų tarnautojų įdarbinimo sąlygų 52 straipsnis ir 80 straipsnio 3 dalis; Tarybos reglamentas Nr. 723/2004)
2.      Pareigūnai – Kitų tarnautojų įdarbinimo sąlygos – Vienodas požiūris
3.      Pareigūnai – Vienodas požiūris
1.       Jokioje Kitų tarnautojų įdarbinimo sąlygų ar Reglamento Nr. 723/2004, iš dalies keičiančio Europos Bendrijų pareigūnų tarnybos
nuostatus ir kitų Europos Bendrijų tarnautojų įdarbinimo sąlygas, nuostatoje nereikalaujama, kad šių sąlygų IV antraštinės
dalies, susijusios su sutartininkais, ir būtent nuostatų dėl jų įdarbinimo taikymas priklausytų nuo kiekvienam šių sutartininkų
pareigų grupių tipui priskiriamų įgaliojimų apibrėžimo, kaip numatyta šių sąlygų 80 straipsnio 3 dalyje. Atvirkščiai, Kitų
tarnautojų įdarbinimo sąlygų 52 straipsnis, kuriame nustatyta, kad faktinis pagalbinių darbuotojų, kuriuos, kaip matyti iš
Reglamento Nr. 723/2004 36 konstatuojamosios dalies, siekiama ilgainiui pakeisti sutartininkais, įdarbinimo laikotarpis negali
tęstis po 2007 m. gruodžio 31 d. ir kad po 2006 m. gruodžio 31 d. negalima įdarbinti jokių naujų pagalbinių darbuotojų, patvirtina
tai, jog minėta IV antraštinė dalis taikoma nedelsiant, nes šiame straipsnyje nereikalaujama prieš tai įgyvendinti Kitų tarnautojų
įdarbinimo sąlygų 80 straipsnio 3 dalies.
(žr. 60 punktą)
Nuoroda:
2007 m. liepos 9 d. Pirmosios instancijos teismo sprendimo De Smedt prieš Komisiją, T‑415/06 P, Rink. VT p. I‑B‑1‑0000 ir II‑B‑1‑0000, 40 punktas.
2006 m. spalio 19 d. Tarnautojų teismo sprendimo De Smedt prieš Komisiją, F‑59/05, Rink. VT p. I‑A‑1‑109 ir II‑A‑1‑409, 52 punktas.
2.      Bendrijos teisės aktų leidėjas gali bet kuriuo metu priimti Pareigūnų tarnybos nuostatų normų pakeitimus, kurie, jo nuomone,
atitinka tarnybos interesus, ir įtvirtinti ateičiai mažiau palankias Pareigūnų tarnybos nuostatų normas pareigūnams bei sutartininkams
su sąlyga, kad bus apsaugotos pareigūnų ar tarnautojų teisėtai įgytos teisės ir kad asmenys, kuriems taikomos naujos nuostatos,
bus vertinami vienodai. Taigi jam negalima priekaištauti sukūrus naują darbuotojų kategoriją – sutartininkus, kuriems taikoma
kitokia atlyginimo tvarka nei pagalbiniams darbuotojams ir kuriais siekiama ilgainiui pakeisti pagalbinius darbuotojus bei
D kategorijos pareigūnus, su sąlyga, kad pagal anksčiau galiojusius Pareigūnų tarnybos nuostatus įdarbintų pareigūnų ar tarnautojų
įgytoms teisėms nebuvo neteisėtai pakenkta ir kad naujosios kategorijos darbuotojai vertinami vienodai.
(žr. 79 punktą)
Nuoroda:
1975 m. kovo 19 d. Teisingumo Teismo sprendimo Gillet prieš Komisiją, 28/74, Rink. p. 463, 5 ir 6 punktai.
Pirmosios instancijos teismo sprendimai: 1998 m. rugsėjo 30 d. Sprendimo Ryan prieš Audito Rūmus, T‑121/97, Rink. p. II‑3885, 98 ir 104 punktai; 2006 m. lapkričio 29 d. Sprendimo Campoli prieš Komisiją, T‑135/05, Rink. VT p. I‑A‑2‑297 ir II‑A‑2‑1527, 85 punktas.
Minėto Tarnautojų teismo sprendimo De Smedt prieš Komisiją 71 punktas.
3.       Negalima ginčyti Bendrijų įdarbintų asmenų įvairių kategorijų, kaip antai tikrų pareigūnų ar kitų kategorijų darbuotojų,
kuriems taikomos Kitų tarnautojų įdarbinimo sąlygos, statuso skirtumų. Iš tiesų kiekvienos kategorijos apibrėžimas atitinka
teisėtus Bendrijos administracijos poreikius ir nuolatinių ar laikinųjų užduočių, kurias ji turi atlikti, pobūdį. Todėl negali
būti laikoma diskriminacija tai, kad atsižvelgiant į Pareigūnų tarnybos nuostatais suteiktas garantijas ir socialinio draudimo
lengvatas tam tikroms Bendrijų įdarbintų asmenų kategorijoms suteiktos garantijos ir lengvatos, kurių negauna kitos kategorijos.
Konkrečiai kalbant, darbuotojų, kuriems taikomos Kitų tarnautojų įdarbinimo sąlygos, padėtis paprastai apibūdinama kaip sutartiniai
darbo santykiai, o teisinis pareigūno ir administracijos ryšys yra statutinis.
(žr. 83 punktą)
Nuoroda:
1983 m. spalio 6 d. Teisingumo Teismo sprendimo Celant ir kt. prieš Komisiją, 118/82–123/82, Rink. p. 2995, 22 punktas.
Minėto Pirmosios instancijos teismo sprendimo De Smedt prieš Komisiją 54 ir 55 punktai.
Minėto Tarnautojų teismo sprendimo De Smedt prieš Komisiją 76 punktas.